**Predkladacia správa**

Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. predseda Národnej rady Slovenskej republiky požiadal vládu Slovenskej republiky o zaujatie stanoviska knávrhu poslancov Národnej rady Slovenskej republiky Anny Remiášovej, Milana Vetráka, Jaromíra Šíbla, Moniky Kozelovej a Gábora Grendela na vydanie zákona, ktorým sa dopĺňa zákon Národnej rady Slovenskej republiky č. 241/1993 Z. z. o štátnych sviatkoch, dňoch pracovného pokoja a pamätných dňoch v znení neskorších predpisov (tlač 224).

Ministerstvo kultúry Slovenskej republiky (ďalej len „ministerstvo kultúry“) k predloženému poslaneckému návrhu zákona uvádza:

Cieľom predkladaného návrhu zákona je doplnenie zoznamu pamätných dní o dva nové pamätné dni:

- 21. jún, ako Deň odchodu okupačných vojsk sovietskej armády z Česko-Slovenska v roku 1991 a

- 21. august, ako Deň obetí okupácie Česko-Slovenska v roku 1968.

**Stanovisko**

Ministerstvo kultúry nemá k predloženému poslaneckému návrhu zákona vecné pripomienky. Ministerstvo kultúry uplatňuje k poslaneckému návrhu zákona tieto legislatívno-technické pripomienky:

* v celom materiáli upraviť názov návrhu zákona tak, že sa za slová „ktorým sa“ vložia slová „mení a“,
* v čl. I úvodnej vete vložiť za slová „zákona č. 281/2018 Z. z. sa“ slová „mení a“,
* v čl. I bod 1 doplniť na konci prvej vety bodku,
* v čl. I bod 2 doplniť na konci prvej vety bodku.

Poslanecký návrh zákona bol predmetom medzirezortného pripomienkového konania.

Ministerstvo vnútra Slovenskej republiky uplatnilo k poslaneckému návrhu zákona tieto pripomienky:

* v čl. I bode 1 nahradiť slovo „Česko-Slovenska“ slovami „Českej a Slovenskej Federatívnej Republiky“,
* v čl. I bode 2 nahradiť slovo „Česko-Slovenska“ slovami „Československej socialistickej republiky“.

Odôvodnenie: Autori návrhu zákona odôvodňujú použitie názvu „Česko-Slovensko“ jeho uvedením v Pravidlách slovenského pravopisu a v Krátkom slovníku slovenského jazyka, z čoho odvodzujú jeho platnosť. K tomu uvádzame, že tieto nie sú právnym predpisom, a preto v žiadnom prípade nemožno z nich vyvodzovať platnosť názvu štátneho útvaru. Záväzným, platným názvom bývalého spoločného štátu Čechov a Slovákov sú názvy uvedené v jeho ústave z r. 1960 a ústavných zákonoch, ktoré ju menili a dopĺňali. Preto každé oficiálne označenie, ktorým nepochybne názvy štátnych sviatkov a pamätných dní uvedené v zákone sú, by malo tieto ústavné normy rešpektovať. Jediné akceptovateľné sú tak názvy „Československá socialistická republika“ pre deň uvedený v bode 2 návrhu a „Česká a Slovenská Federatívna Republika“ pre deň uvedený v bode 1 návrhu.

**Záver**

Po zohľadnení vyššie uvedených pripomienok odporúča ministerstvo kultúry vláde Slovenskej republiky vysloviť **súhlas** s návrhom poslancov Národnej rady Slovenskej republiky Anny Remiášovej, Milana Vetráka, Jaromíra Šíbla, Moniky Kozelovej a Gábora Grendela na vydanie zákona, ktorým sa dopĺňa zákon Národnej rady Slovenskej republiky č. 241/1993 Z. z. o štátnych sviatkoch, dňoch pracovného pokoja a pamätných dňoch v znení neskorších predpisov (tlač 224).